Politika Skupnosti na področju industrije skrbi za zagotovitev pogojev, ki so potrebni za konkurenčnost industrije Skupnosti, pospeševanjem prilagajanja industrije strukturnim spremembam, spodbujanjem okolja, ki je naklonjeno pobudam in razvoju podjetij ter sodelovanju med njimi, podpiranjem boljšega izkoriščanja industrijskega potenciala politike inovacij, raziskav in tehnološkega razvoja. Države članice se med seboj posvetujejo v povezavi s Komisijo in po potrebi uskladijo svoje ukrepanje. Komisija lahko daje koristne pobude za pospeševanje takšnega usklajevanja.

Okoljska politika Skupnosti prispeva k ohranjanju, varstvu in izboljšanju kakovosti okolja; varovanju človekovega zdravja; skrbni in preudarni rabi naravnih virov in spodbujanju ukrepov na mednarodni ravni za reševanje regionalnih ali globalnih okoljskih problemov.

Agencija je pri teh programih Skupnosti odgovorna za izvajanje nalog v zvezi s pomočjo Skupnosti, razen za ovrednotenje programa, spremljanje zakonodaje in za strateške študije ali katere koli druge aktivnosti, ki so v izključni pristojnosti Evropske komisije.

Glavni cilji so spodbujanje konkurenčnosti podjetij, zlasti MSP, spodbujanje vseh oblik inovativnosti, vključno z ekološko inovativnostjo, ter spodbujanje energetske učinkovitosti ter novih in obnovljivih virov energije v vseh sektorjih, vključno s prometnim.

Evropska unija je v okviru lizbonske strategije za gospodarsko rast in delovna mesta sprejela ukrepe za spodbujanje in razvoj konkurenčnosti in inovativnosti. Ti ukrepi zajemajo ustanovitev okvirnega programa za konkurenčnost in inovativnost (OPKI) 2007–2013 (Sklep št. 1639/2006/ES), predvsem s programom „Inteligentna energija-Evropa“ (IEE) in programom za podjetništvo in inovativnost (PPI). Zajemajo tudi program Marco Polo (MP) (Uredba (ES) št. 1692/2006).

Pri PPI voditi upravljanje projektov in animacije mreže Enterprise Europe Network, pilotnih projektov in projektov replikacije trga na področju eko-inovacij in inovativnih ukrepov z visoko stopnjo standardizacije (projekt IP Base).

Zbiranje, analiza in posredovanje Komisiji vseh informacij, potrebnih za usmerjanje izvajanja programa ter spodbujanje koordinacije in sinergije med programi.

Sprejemanje instrumenta izvrševanja proračuna in, kadar jo za to pooblasti Komisija, izvajanje vseh operacij, ki so potrebne za upravljanje programa Skupnosti, in zlasti tistih, ki so povezane z oddajo naročil in dotacijami.

Za program inteligentna energija-Evropa (IEE) je Agencija spremljala 409 tekočih projektov in podpisala 73 novih sporazumov o donacijah v zvezi z razpisom za zbiranje predlogov iz leta 2007. Na razpisu za leto 2008 je Agencija izbrala 54 projektov med 342 prejetimi predlogi. Razpis je bil oglaševan prek spletne strani IEE, elektronskih novic in 37 informativnih dni (460 udeležencev na evropskem informativnem dnevu in 1 500 udeležencev na 15 nacionalnih informativnih dnevih, kjer je bila prisotna Agencija).

Agencija je za razširjanje informacij o programu in njegovih rezultatih uporabljala spletno stran IEE (1,2 milijona obiskov strani, 400 000 prenosov s spletne strani), novo podatkovno zbirko z iskalnikom o projektih, 4 nova video poročila (> 18 milijonov gledalcev, > 150 TV oddajanj), 5 novih brošur o projektih (razdeljenih 87 000 izvodov), pregled novic o inteligentni energiji (razdeljenih 80 000 izvodov) in 6 elektronskih obvestil o novicah (10 000 naročnikov). Agencija je prek delavnic Komisiji zagotavljala povratne informacije iz projektov IEE, npr. o direktivi o energetski učinkovitosti zgradb.

Za program PPI:

Mreža Enterprise Europe Network , ki deluje od začetka leta 2008, nudi „vse na enem mestu“ za izpolnjevanje poslovnih in inovacijskih potreb MSP in podjetij v EU. Agencija je v letu 2008 postala „v celoti avtonomna“ pri upravljanju nanjo prenesenih projektov in nalogah animacije mreže.

Do konca leta 2008 so bili podpisani sporazumi o donaciji za vseh 83 konzorcijev.

Agencija je po prevzemu nalog od Komisije aprila 2008 organizirala več kot 8 delovnih skupin, 2 usposabljanji za mrežne partnerje z več kot 90 udeleženci in skupaj s francoskim predsedstvom EU tudi letno konferenco mreže z več kot 800 udeleženci. Agencija je pripravila tudi grafično podobo mreže.

Za projekte replikacije trga na področju eko-inovacij je Agencija pripravila in objavila razpis za leto 2008. Vrednotenje 134 prejetih predlogov je bilo ob koncu leta 2008 skoraj končano. Razpis za leto 2008 je bil oglaševan na 1 evropskem in 10 nacionalnih informativnih dnevih (1 260 udeležencev) in na novi temu namenjeni spletni strani (> 300 000 obiskov strani). Prizadevanja za promoviranje programa so zajemala tudi novo grafično podobo, elektronski sistem obveščanja o novicah (3 000 naročnikov) in nove posterje (razdeljenih 12 000 kosov).

Za program Marco Polo:

Agencija je marca 2008 prevzela odgovornost za spremljanje 43 tekočih projektov; v letu 2008 je bilo podpisanih 20 novih sporazumov o donacijah v zvezi z razpisom za zbiranje predlogov za leto 2007. Agencija je bila zadolžena za upravljanje predlogov, prispelih na razpis za leto 2008; prejela je 46 predlogov in jih izbrala 30. Prizadevanja za promoviranje programa so zajemala prenovljeno spletno stran (približno 250 000 obiskov strani), novo grafično podobo, 7 elektronskih obvestil o novicah (800 naročnikov), nove posterje (razdeljenih 2 000 kosov), dve regionalni konferenci v Valencii in Benetkah (400 udeležencev), izboljšano delo z mediji (40 člankov za tisk, več kot 1,5 milijona bralcev) in pripravo prvega videa (objava v letu 2009).